'Wêreld vandag armer' ná dood van dieretuin-man | Netwerk24
Deur Ischke van Eeden 13 Mei 2021 18:30
Die nuus dat die gerekende woordvoerder van die Pretoriase dieretuin onverwags oorlede is, het as 'n groot skok gekom.
Veral mense in die nuusmedia wat jare saam met Craig Allenby (50) gewerk het, was geskok toe hulle hoor hy is Donderdagoggend dood aangetref in sy huis in die ooste van Pretoria.
Hy is geloof vir sy uitsonderlike werksetiek en word as een van die land se beste woordvoerders in die mediaskakelwese beskryf. Hy het selfs pryse daarvoor gewen.
Phillip Bruwer en Craig Allenby. Foto: Verskaf
Allenby se ma, Sylvia, het hom Donderdagoggend in sy bed dood aangetref.
"Sy dood is vir almal 'n groot skok en ons is gebroke," sê Phillip Bruwer, 'n jare lange vriend en kollega.
"Die polisie ondersoek die oorsaak van sy dood, maar geen misdaad word vermoed nie."
Allenby word ook oorleef deur sy suster, Sylvia de Kock.
Die familie het gevra dat hul privaatheid in dié moeilike tyd gerespekteer word.
Craig Allenby, wat in 2014 die Nasionale Persklub se prys gekry het as woordvoerder van die jaar. Foto: Verskaf
Allenby was sowat 30 jaar by die Pretoriase dieretuin betrokke. Ten tyde van sy dood was hy ook die Suid-Afrikaanse Nasionale Instituut vir Biodiversiteit (Sanbi) se direkteur van bemarking en kommersialisering.
Die Pretoriase dieretuin is een van die 11 nasionale botaniese tuine en dieretuine wat onder Sanbi val.
"Allenby sal onder meer onthou word as 'n mens met 'n hart van goud wat omgegee het vir elke dier, mens en die omgewing. Hy was een van die beste mediaskakelbeamptes in Suid-Afrika en is in 2014 deur die Nasionale Persklub as die woordvoerder van die jaar aangewys.
"Hy was die toonbeeld van simpatie en was altyd daar as 'n mens hom nodig gehad het."
Lali Meintjes en Craig Allenby. Foto: Facebook/Lali Meintjes
Allenby was dol op Afrikaanse musiek, al was hy Engelssprekend. Sy gunsteling-sanger was Gerrie Pretorius.
"Hy was nie skaam om sy wysheid te deel nie, en was 'n rolmodel in die mediakringe. Niks sal sy leemte vul nie," sê Bruwer.
Allenby was ook jare lank lid van die Nasionale Persklub. Dié klub het sy medelye met sy ma, kollegas en vriende betuig.
Val Boje, voorsitter van die Nasionale Persklub, sê in 'n verklaring Allenby het nog kort voor die uitbreking van Covid-19 in die land baie mediageleenthede aangebied.
"Persklublede en ander lede van die Suid-Afrikaanse media het met Allenby gepraat as woordvoerder van die Pretoria-dieretuin en later Sanbi, 'n organisasie waarvan die werk passievol deur Allenby bevorder is.
Craig Allenby, wat Donderdagoggend in sy bed dood aangetref is. Foto: Verskaf
"Hy het baie kontakpersone in die media gehad en was toeganklik en baie doeltreffend as 'n woordvoerder."
Lali Meintjes sê die gedagte dat haar goeie vriend en kollega van die afgelope tien jaar dood is, is onwerklik.
"Ons is almal regtig gebroke. Ek het hom gisteraand (Woensdag) nog gesien.
"Hy was 'n ongelooflike mens in die mediakringe en sy etiek was ongelooflik. Almal het geweet hulle kan hom enige tyd nader vir eerlike kommentaar.